CELEX: 52021PC0441
Language: fi
Date: 2021-08-09
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä tehdyn päätöksen 2009/790/EY muuttamisesta

EUROOPAN KOMISSIO
            Bryssel 9.8.2021
            COM(2021) 441 final
            2021/0252(NLE)
            Ehdotus
            NEUVOSTON TÄYTÄNTÖÖNPANOPÄÄTÖS 
            luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä tehdyn päätöksen 2009/790/EY muuttamisesta
            
               
         
         
            
               PERUSTELUT
            
            
               Neuvosto voi yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  1
               , jäljempänä ’alv-direktiivi’, 395 artiklan 1 kohdan nojalla antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä arvonlisäveron kantamisen yksinkertaistamiseksi tai tietyntyyppisten verovilppien taikka veron kiertämisen estämiseksi.
            
            
               Puola on pyytänyt kirjeessään, jonka komissio on kirjannut vastaanotetuksi 1. maaliskuuta 2021, lupaa jatkaa poikkeavan toimenpiteen soveltamista 31. joulukuuta 2024 asti. Kyseisellä toimenpiteellä vapautetaan arvonlisäverosta ne verovelvolliset, joiden vuosiliikevaihto kansallisena valuuttana vastaa enintään 40 000:ta euroa.
            
            
               Komissio antoi alv-direktiivin 395 artiklan 2 kohdan mukaisesti Puolan pyynnön tiedoksi muille jäsenvaltioille Kyprosta lukuun ottamatta 25. maaliskuuta 2021 päivätyllä kirjeellä ja Kyprokselle 26. maaliskuuta 2021 päivätyllä kirjeellä. Komissio ilmoitti Puolalle 29. maaliskuuta 2021 päivätyllä kirjeellä, että sillä oli kaikki pyynnön arviointiin tarvittavat tiedot.
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Alv-direktiivin XII osaston 1 luvussa annetaan jäsenvaltioille mahdollisuus soveltaa pieniin yrityksiin erityisjärjestelmiä, mukaan luettuna mahdollisuus myöntää alv-vapautus verovelvollisille, joiden vuosiliikevaihto jää alle tietyn raja-arvon. Alv-vapautus merkitsee sitä, että verovelvollisen ei tarvitse veloittaa arvonlisäveroa luovutuksistaan ja suorituksistaan, jolloin verovelvollinen ei voi myöskään vähentää arvonlisäveroa tuotantopanoksistaan.
               
               
                  Alv-direktiivin 287 artiklan mukaan tietyt jäsenvaltiot, jotka ovat liittyneet unioniin 1. tammikuuta 1978 jälkeen, voivat myöntää verovapautuksen sellaisille verovelvollisille, joiden vuosiliikevaihto on kansallisena valuuttana niiden liittymispäivänä voimassa olleen muuntokurssin mukaan enintään kyseisessä säännöksessä mainittujen määrien suuruinen.
               
               
                  Alv-direktiivin 287 artiklan 14 kohdan mukaan Puola voi vapauttaa arvonlisäverosta verovelvolliset, joiden vuosiliikevaihto kansallisena valuuttana vastaa enintään 10 000:ta euroa.
               
               
                  Puolalle annettiin neuvoston päätöksellä 2009/790/EY
                     2
                   lupa myöntää 31. joulukuuta 2012 asti vapautus arvonlisäverosta sellaisille verovelvollisille, joiden vuosittainen liikevaihto kansallisena valuuttana Puolan liittymispäivänä voimassa olleen muuntokurssin mukaan laskettuna on enintään 30 000 euroa. Puola otti tämän toimenpiteen osaksi kansallista verolainsäädäntöään kahdessa vaiheessa: vapautuksen raja-arvoa korotettiin 1. tammikuuta 2010 alkaen 100 000 Puolan zlotyyn ja 1. tammikuuta 2011 alkaen 150 000 Puolan zlotyyn.
               
               
                  Lupaa erityistoimenpiteen soveltamiseen jatkettiin myöhemmin neuvoston täytäntöönpanopäätöksellä 2012/769/EU
                     3
                   31. joulukuuta 2015 saakka ja neuvoston täytäntöönpanopäätöksellä (EU) 2015/1173
                     4
                   31. joulukuuta 2018 saakka. Neuvoston täytäntöönpanopäätöksellä (EU) 2016/2090
                     5
                   poikkeuksen raja-arvo kansallisena valuuttana korotettiin vastaamaan 40 000:ta euroa. Puola pani tämän toimenpiteen täytäntöön 1. tammikuuta 2017 korottamalla pienten yritysten alv-vapautuksen raja-arvon 200 000 Puolan zlotyn vuotuiseen liikevaihtoon. Järjestelmä on tällä hetkellä voimassa neuvoston täytäntöönpanopäätöksen (EU) 2018/1919
                     6
                   perusteella, jossa Puolalle annetaan lupa soveltaa tätä poikkeusta 31. joulukuuta 2021 saakka.
               
               
                  Lupa jatkaa alv-vapautuksen käyttöä vuoden 2021 jälkeen sellaisten verovelvollisten osalta, joiden Puolan zlotyn määräinen vuosiliikevaihto vastaa enintään 40 000:ta euroa, merkitsisi huomattavaa yksinkertaistamista suhteellisen pienimuotoista yritystoimintaa harjoittavien verovelvollisten kannalta. Tämän alv-vapautuksen piiriin kuuluvien verovelvollisten ei tarvitse vähentää eikä maksaa arvonlisäveroa tai rekisteröityä arvonlisäverovelvolliseksi tai pitää täydellistä yksityiskohtaista kirjanpitoa arvonlisäveron alaisista liiketoimista. Yksinkertaistamisen ansiosta pienyritysten omistajat voivat käyttää enemmän aikaa ja resursseja liiketoimintansa kehittämiseen. Poikkeava toimenpide on verovelvollisille edelleen vapaaehtoinen.
               
               
                  Lisäksi kustannukset, joita aiheutuu arvonlisäveron kantamisesta sellaisilta verovelvollisilta, joiden yritysten liikevaihto on melko pieni, ovat suhteettoman suuret verrattuna kannetun veron määrään. Nämä kustannukset liittyvät veronmaksajille tarkoitettujen palvelujen tarjoamiseen kyseisille verovelvollisille ja näiden verovelvollisten veroilmoitusten tarkastamiseen. Tämän vuoksi soveltamalla alv-vapautusta pienyritysten omistajiin verohallinto voi ohjata enemmän resursseja veropetosten, veronkierron ja verovilpin ehkäisemiseen ja torjuntaan sekä veronmaksajille tarjottavien palvelujen laadun parantamiseen ja suurilta yrityksiltä kannettavan arvonlisäveron kannon tehostamiseen.
               
            
            
               Toimenpide ei vaikuta merkittävästi alv-tulojen kokonaismäärään tai lopullisessa kulutusvaiheessa kannettavien verotulojen kokonaismäärään.
            
            
               Poikkeava toimenpide, jolla yksinkertaistetaan pienten toimijoiden velvoitteita, on pienyrityksiä koskevien Euroopan unionin tavoitteiden mukainen.
            
            
               Tästä syystä on aiheellista antaa Puolalle lupa soveltaa poikkeavaa toimenpidettä 31. joulukuuta 2024 asti.
            
            
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Poikkeava toimenpide on neuvoston direktiivissä (EU) 2020/285 asetettujen tavoitteiden mukainen. Kyseisellä direktiivillä muutetaan pienten yritysten erityisjärjestelmää koskevia alv-direktiivin 281–294 artiklaa. Se perustuu arvonlisäveroa koskevaan toimintasuunnitelmaan
                     7
                  , ja sen tavoitteena on luoda nykyaikainen ja yksinkertaistettu järjestelmä pieniä yrityksiä varten. Sillä pyritään erityisesti vähentämään alv-säännösten noudattamisesta aiheutuvia kustannuksia ja kilpailun vääristymistä sekä kansallisella että EU:n tasolla, vähentämään raja-arvovaikutuksesta johtuvia kielteisiä seurauksia ja huolehtimaan siitä, että yritysten on helpompi noudattaa säännöksiä ja verohallintojen helpompi valvoa niiden noudattamista.
               
            
         
         
            
               
                  Lisäksi 40 000 euron raja-arvo on yhdenmukainen direktiivin (EU) 2020/285 kanssa, koska siinä annetaan jäsenvaltioille mahdollisuus asettaa alv-vapautuksen edellyttämä vuosiliikevaihdon raja-arvo enintään 85 000 euron (tai kansallisena valuuttana ilmaistun vasta-arvon) tasolle.
               
               
                  Muille jäsenvaltioille on myönnetty alv-direktiivin 285 ja 287 artiklan nojalla vastaavia poikkeuksia, joilla on vapautettu arvonlisäverosta sellaisia verovelvollisia, joiden vuosiliikevaihto on alle tietyn raja-arvon. Alankomaille
                     8
                   on myönnetty 25 000 euron raja-arvo, Italialle
                     9
                   30 000 euron raja-arvo, Belgialle
                     10
                   25 000 euron raja-arvo, Luxemburgille
                     11
                   35 000 euron raja-arvo, Latvialle
                     12
                   ja Virolle
                     13
                   40 000 euron raja-arvo, Liettualle
                     14
                   55 000 euron raja-arvo, Kroatialle
                     15
                   45 000 euron raja-arvo, Maltalle
                     16
                   20 000 euron raja-arvo, Unkarille
                     17
                   48 000 euron raja-arvo, Slovenialle
                     18
                   50 000 euron raja-arvo ja Romanialle
                     19
                   88 500 euron raja-arvo.
               
               
                  Poikkeukset alv-direktiivistä olisi aina rajoitettava ajallisesti, jotta niiden vaikutuksia voidaan arvioida. Lisäksi Puolan pyytämä erityistoimenpiteen voimassaolo 31. joulukuuta 2024 asti vastaa pienten ja keskisuurten yritysten alv-sääntöjen yksinkertaistamista koskevan direktiivin (EU) 2020/285 vaatimuksia. Direktiivissä vahvistetaan 1. tammikuuta 2025 päiväksi, josta alkaen jäsenvaltioiden on sovellettava kansallisia säännöksiä, jotka niiden on annettava direktiivin noudattamiseksi.
               
               
                  Ehdotettu toimenpide on näin ollen yhdenmukainen alv-direktiivin säännösten kanssa.
               
            
            
               •Yhdenmukaisuus unionin muiden politiikkojen kanssa
            
            
               
                  Komissio on korostanut johdonmukaisesti sitä, että pienet yritykset tarvitsevat yksinkertaisempia sääntöjä. Tässä yhteydessä komissio hyväksyi maaliskuussa 2020 pk-yritysstrategian kestävää ja digitaalista Eurooppaa varten
                     20
                   ja sitoutui tässä strategiassa jatkamaan työtä pk-yrityksiin kohdistuvan rasitteen vähentämiseksi. Tavoite, joka koskee pk-yrityksiin kohdistuvien lainsäädännöstä johtuvien rasitteiden keventämistä, on yksi strategian pilareista. Tämä erityistoimenpide on verosääntöjen osalta näiden tavoitteiden mukainen. Se on myös vuonna 2020 laaditun oikeudenmukaista ja yksinkertaista verotusta koskevan, elpymisstrategiaa tukevan toimintasuunnitelman
                     21
                   mukainen. Kyseisessä toimintasuunnitelmassa todetaan, että verosäännösten noudattamisesta aiheutuvat kustannukset ovat EU:ssa edelleen suuria ja että säännösten noudattamisesta aiheutuu tyypillisesti huomattavasti enemmän kustannuksia pienille kuin suurille yrityksille.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Alv-direktiivin 395 artikla.
            
            
               •Toissijaisuusperiaate (jaetun toimivallan osalta) 
            
            
               
                  Kun otetaan huomioon ehdotuksen perustana oleva alv-direktiivin säännös, ehdotus kuuluu Euroopan unionin yksinomaiseen toimivaltaan. Sen vuoksi toissijaisuusperiaatetta ei sovelleta.
               
            
            
               •Suhteellisuusperiaate
            
            
               Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia.
            
            
               Koska poikkeuksen soveltamisala on rajallinen, erityistoimenpide on oikeassa suhteessa tavoitteeseen eli siihen nähden, että sillä pyritään yksinkertaistamaan veronkantoa pienten verovelvollisten ja verohallinnon kannalta.
            
            
               •Toimintatavan valinta
            
            
               
                  Ehdotettu toimintatapa on neuvoston täytäntöönpanopäätös.
               
               
                  Alv-direktiivin 395 artiklan mukaan yhteisistä alv-säännöistä voidaan poiketa vain, jos neuvosto antaa siihen luvan yksimielisellä päätöksellä, jonka se tekee komission ehdotuksesta. Neuvoston täytäntöönpanopäätös on parhaiten soveltuva toimintatapa, koska tällainen päätös voidaan osoittaa yksittäiselle jäsenvaltiolle.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Sidosryhmien kuulemista ei järjestetty. Tämä ehdotus perustuu Puolan esittämään pyyntöön ja koskee ainoastaan kyseistä jäsenvaltiota.
               
            
         
         
            
               •Vaikutustenarviointi
            
            
               
                  Ehdotuksella neuvoston täytäntöönpanopäätökseksi sellaisen vuosiliikevaihtoa koskevan raja-arvon soveltamisesta, jonka alittuessa verovelvolliset voidaan vapauttaa arvonlisäverosta, jatketaan yksinkertaistamistoimenpidettä, jolla poistetaan useita alv-velvoitteita sellaisilta yrityksiltä, joiden vuosiliikevaihto on enintään 40 000 euroa. 
               
               
                  Yritysten, joiden verotettava liikevaihto ei ylitä raja-arvoa, ei tarvitse rekisteröityä alv-verovelvolliseksi. Siten toimenpiteellä vähennetään näiden yritysten hallinnollista rasitusta, koska niiden ei tarvitse pitää kirjaa arvonlisäverosta tai toimittaa alv-ilmoitusta. Myös veroviranomaisten työtaakka pienenee. Tällä voi olla myönteinen vaikutus Puolassa alv-velvollisiksi rekisteröityjen verovelvollisten hallinnollisen rasituksen vähenemiseen ja siten myös verohallinnon toimintaan. 
               
            
            
               Puolan mukaan sen kansalliseen viralliseen kaupparekisteriin (REGON) oli 31. joulukuuta 2019 rekisteröitynä 4 014 354 yritystä (lukuun ottamatta yksinomaan maatilatoimintaa yksittäisillä maatiloilla harjoittavia luonnollisia henkilöitä). Puolan väkiluku kyseisenä ajankohtana oli 38 382 576.
            
            
               Niiden yritysten lukumäärä, jotka ilmoittavat harjoittavansa liiketoimintaa, jonka osalta ennakoitu henkilöstömäärä oli enintään yhdeksän työntekijää, oli 3 853 900. Tämä määrä vastaa 96:ta prosenttia kaikista yrityksistä. Tiedot vahvistavat selvästi sen, että Puolan yrityksistä suurin osa on mikroyhteisöjä. 
            
            
               Jos kaikki sellaiset verovelvolliset, jotka voivat hyödyntää vapaaehtoista alv-vapautusta, hyödyntäisivät sitä, kyseisen vapautuksen Puolan zlotyn määräisen korotetun raja-arvon, jonka alaraja vastaa 10 000:ta euroa (direktiivin 2006/112/EY 287 artiklan 14 kohdan mukainen raja-arvo) ja yläraja 40 000:ta euroa, soveltamisen jatkamisen arvioitu vuotuinen vaikutus olisi noin 1,6 miljardia Puolan zlotya, mikä vastaa noin 0,9:ää prosenttia valtion talousarvioon arvonlisäverosta vuonna 2019 saaduista tuloista. Tässä yhteydessä olisi otettava huomioon, että Puola on soveltanut korkeampaa alv-vapautuksen raja-arvoa jo yli kymmenen vuoden ajan. Kyseinen raja-arvo Puolan zloteina on 1. tammikuuta 2017 alkaen vastannut 40 000:ta euroa (200 000 Puolan zlotya).
            
            
               Vuodelta 2019 saatavissa olevien tietojen mukaan alv-vapautus kattaisi noin 300 694 verovelvollista, joiden liikevaihto on 10 000–40 000 euroa. Vaikutus on hyvin vähäinen.
            
            
               
                   
               
            
            
               •Perusoikeudet
            
            
               
                  Ehdotuksella ei ole vaikutuksia perusoikeuksien suojeluun. 
               
            
            
               4.TALOUSARVIOVAIKUTUKSET
            
            
               Arvonlisäverosta kertyvien omien varojen lopullisesta yhdenmukaisesta kantomenettelystä annetun asetuksen (ETY, Euratom) N:o 1553/89 muuttamisesta 30 päivänä huhtikuuta 2021 annetun neuvoston asetuksen (EU, Euratom) 2021/769
                  22
                tultua voimaan Puola ei tee kompensaatiolaskelmaa alv-perusteisia omia varoja koskevasta varainhoitovuoden 2021 selvityksestä alkaen.
            
            
               2021/0252 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä tehdyn päätöksen 2009/790/EY muuttamisesta
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  23
                ja erityisesti sen 395 artiklan 1 kohdan ensimmäisen alakohdan,
            
            
               ottaa huomioon Euroopan komission ehdotuksen,
            
         
         
            
               sekä katsoo seuraavaa:
            
            
               (1)Direktiivin 2006/112/EY 287 artiklan 14 kohdan mukaan Puola voi myöntää vapautuksen arvonlisäverosta sellaisille verovelvollisille, joiden vuosittainen liikevaihto kansallisena valuuttana on sen liittymispäivänä voimassa olleen muuntokurssin mukaan laskettuna enintään 10 000 euroa.
            
            
               (2)Neuvoston päätöksessä 2009/790/EY
                  24
                annetaan Puolalle lupa ottaa käyttöön direktiivin 2006/112/EY 287 artiklasta poikkeava erityistoimenpide, jolla vapautetaan arvonlisäverosta sellaiset verovelvolliset, joiden vuosiliikevaihto kansallisena valuuttana vastaa enintään 40 000:ta euroa, jäljempänä ’poikkeava toimenpide’.
            
            
               (3)Puolalle annettiin neuvoston täytäntöönpanopäätöksellä (EU) 2018/1919
                  25
                lupa jatkaa poikkeavan toimenpiteen soveltamista 31 päivään joulukuuta 2021 asti tai sellaisen direktiivin voimaantuloon asti, jolla muutetaan direktiivin 2006/112/EY 281–294 artiklan säännöksiä, sen mukaan, kumpi näistä ajankohdista on aikaisempi.
            
            
               (4)Puola on pyytänyt 1 päivänä maaliskuuta 2021 päivätyllä kirjeellä komissiolta lupaa jatkaa poikkeavan toimenpiteen[, jolla vapautetaan arvonlisäverosta ne verovelvolliset, joiden vuosiliikevaihto kansallisena valuuttana vastaa enintään 40 000:ta euroa,] soveltamista 31 päivään joulukuuta 2024 asti.
            
            
               (5)Komissio antoi direktiivin 2006/112/EY 395 artiklan 2 kohdan mukaisesti Puolan pyynnön tiedoksi muille jäsenvaltioille Kyprosta lukuun ottamatta 25 päivänä maaliskuuta 2021 päivätyllä kirjeellä ja Kyprokselle 26 päivänä maaliskuuta 2021 päivätyllä kirjeellä. Komissio ilmoitti Puolalle 29 päivänä maaliskuuta 2021 päivätyllä kirjeellä, että sillä oli kaikki pyynnön arviointiin tarvittavat tiedot.
            
            
               (6)Poikkeava toimenpide on komission tiedonannon ”Pienet ensin” – Eurooppalaisia pk-yrityksiä tukeva aloite (”Small Business Act”)
                  26
                tavoitteiden mukainen.
            
            
               (7)Puolan toimittamista tiedoista ilmenee, että poikkeavalla toimenpiteellä on vain hyvin vähäinen vaikutus lopullisessa kulutusvaiheessa kannettavien Puolan saamien verotulojen kokonaismäärään. Verovelvolliset voivat edelleen päättää kuulua tavanomaisten alv-järjestelyjen piiriin. 
            
            
               (8)Arvonlisäverosta kertyvien omien varojen lopullisesta yhdenmukaisesta kantomenettelystä annetun asetuksen (ETY, Euratom) N:o 1553/89 muuttamisesta 30 päivänä huhtikuuta 2021 annetun neuvoston asetuksen (EU, Euratom) 2021/769
                  27
                tultua voimaan Puola ei tee kompensaatiolaskelmaa alv-perusteisia omia varoja koskevasta varainhoitovuoden 2021 selvityksestä alkaen.
            
            
               (9)Koska poikkeava toimenpide vaikuttaa myönteisesti pieniin yrityksiin vähentämällä niiden hallinnollista rasitusta ja kustannuksia, Puolalle olisi annettava lupa jatkaa poikkeavan toimenpiteen soveltamista. 
            
            
               (10)Neuvoston direktiivillä (EU) 2020/285
                  28
                muutetaan direktiivin 2006/112/EY 281–294 artiklaa pienten yritysten erityisjärjestelmän osalta ja vahvistetaan uusia sääntöjä, jotka koskevat pieniä yrityksiä, mukaan luettuna jäsenvaltion määrittämä vuosittaisen liikevaihdon enintään 85 000 euron raja-arvo tai kansallisena valuuttana ilmaistu vasta-arvo.
            
            
               (11)Poikkeavan toimenpiteen soveltamisen jatkamiselle olisi asetettava aikaraja. Aikarajan olisi oltava riittävä, jotta raja-arvon vaikuttavuus ja asianmukaisuus pystytään arvioimaan. Lisäksi direktiivin (EU) 2020/285 mukaan jäsenvaltioiden on annettava ja julkaistava kyseisen direktiivin 1 artiklan noudattamisen edellyttämät lait, asetukset ja hallinnolliset määräykset viimeistään 31 päivänä joulukuuta 2024 ja sovellettava niitä 1 päivästä tammikuuta 2025. Tästä syystä on aiheellista antaa Puolalle lupa soveltaa poikkeavaa toimenpidettä 31 päivään joulukuuta 2024 asti.
            
            
               (12)Sen vuoksi päätöstä 2009/790/EY olisi muutettava, 
            
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Korvataan päätöksen 2009/790/EY 2 artikla seuraavasti:
            
            
               ”2 artikla
            
            
               Tätä päätöstä sovelletaan 1 päivästä tammikuuta 2010 31 päivään joulukuuta 2024.” 
            
            
         
         
            
               2 artikla
            
            
               Tämä päätös on osoitettu Puolan tasavallalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 347, 11.12.2006, s. 1.
               
               
                  
                     (2)
                  
                        Neuvoston päätös 2009/790/EY, tehty 20 päivänä lokakuuta 2009, luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä (EUVL L 283, 30.10.2009, s. 53–54).
               
               
                  
                     (3)
                  
                        Neuvoston täytäntöönpanopäätös 2012/769/EU, annettu 4 päivänä joulukuuta 2012, luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä tehdyn päätöksen 2009/790/EY muuttamisesta (EUVL L 338, 12.12.2012, s. 27–28).
               
               
                  
                     (4)
                  
                        Neuvoston täytäntöönpanopäätös (EU) 2015/1173, annettu 14 päivänä heinäkuuta 2015, luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä tehdyn päätöksen 2009/790/EY muuttamisesta (EUVL L 189, 17.7.2015, s. 36–37).
               
               
                  
                     (5)
                  
                        Neuvoston täytäntöönpanopäätös (EU) 2016/2090, annettu 21 päivänä marraskuuta 2016, luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä tehdyn päätöksen 2009/790/EY muuttamisesta (EUVL L 324, 30.11.2016, s. 7–8).
               
               
                  
                     (6)
                  
                        Neuvoston täytäntöönpanopäätös (EU) 2018/1919, annettu 4 päivänä joulukuuta 2018, luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä tehdyn päätöksen 2009/790/EY muuttamisesta (EUVL L 311, 7.12.2018, s. 32–33).
               
               
                  
                     (7)
                  
                        Komission tiedonanto Euroopan parlamentille, neuvostolle ja Euroopan talous- ja sosiaalikomitealle arvonlisäveroa koskevasta toimintasuunnitelmasta – Kohti EU:n yhtenäistä arvonlisäveroaluetta – aika tehdä päätöksiä (COM(2016) 148 final).
               
               
                  
                     (8)
                  
                        Neuvoston täytäntöönpanopäätös (EU) 2018/1904, annettu 4 päivänä joulukuuta 2018, luvan antamisesta Alankomaille ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide (EUVL L 310, 6.12.2018, s. 25).
               
               
                  
                     (9)
                  
                        Neuvoston täytäntöönpanopäätös (EU) 2016/1988, annettu 8 päivänä marraskuuta 2016, luvan antamisesta Italian tasavallalle jatkaa yhteisestä arvonlisäverojärjestelmästä annetun direktiivin 2006/112/EY 285 artiklasta poikkeavan erityistoimenpiteen soveltamista annetun täytäntöönpanopäätöksen 2013/678/EU muuttamisesta (EUVL L 306, 15.11.2016, s. 11–12).
               
               
                  
                     (10)
                  
                        Neuvoston täytäntöönpanopäätös (EU) 2018/2077, annettu 20 päivänä joulukuuta 2018, Belgian kuningaskunnalle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide annetun täytäntöönpanopäätöksen 2013/53/EU muuttamisesta (EUVL L 331, 28.12.2018, s. 222–223).
               
               
                  
                     (11)
                  
                        Neuvoston täytäntöönpanopäätös (EU) 2019/2210, annettu 19 päivänä joulukuuta 2019, luvan antamisesta Luxemburgille ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide annetun täytäntöönpanopäätöksen 2013/677/EU muuttamisesta (EUVL L 332, 23.12.2019, s. 155).
               
               
                  
                     (12)
                  
                        Neuvoston täytäntöönpanopäätös (EU) 2020/1261, annettu 4 päivänä syyskuuta 2020, luvan antamisesta Latvian tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä annetun täytäntöönpanopäätöksen (EU) 2017/2408 muuttamisesta (EUVL L 296, 10.9.2020, s. 4–5).
               
               
                  
                     (13)
                  
                        Neuvoston täytäntöönpanopäätös (EU) 2021/358, annettu 22 päivänä helmikuuta 2021, luvan antamisesta Viron tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä annetun täytäntöönpanopäätöksen (EU) 2017/563 muuttamisesta (EUVL L 69, 26.2.2021, s. 4–5).
               
               
                  
                     (14)
                  
                        Neuvoston täytäntöönpanopäätös (EU) 2021/86, annettu 22 päivänä tammikuuta 2021, Liettuan tasavallalle annettavasta luvasta soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä (EUVL L 30, 28.1.2021, s. 2–3).
               
               
                  
                     (15)
                  
                        Neuvoston täytäntöönpanopäätös (EU) 2020/1661, annettu 3 päivänä marraskuuta 2020, luvan antamisesta Kroatian tasavallalle ottaa käyttöön yhteisestä arvonlisäverojärjestelmästä annetun direktiivin 2006/112/EY 287 artiklasta poikkeava erityistoimenpide annetun täytäntöönpanopäätöksen (EU) 2017/1768 muuttamisesta (EUVL L 374, 10.11.2020, s. 4–5).
               
               
                  
                     (16)
                  
                        Neuvoston täytäntöönpanopäätös (EU) 2021/753, annettu 6 päivänä toukokuuta 2021, luvan antamisesta Maltalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä ja täytäntöönpanopäätöksen (EU) 2018/279 kumoamisesta (EUVL L 163, 10.5.2021, s. 1–2).
               
               
                  
                     (17)
                  
                        Neuvoston täytäntöönpanopäätös (EU) 2018/1490, annettu 2 päivänä lokakuuta 2018, luvan antamisesta Unkarille ottaa käyttöön yhteisestä arvonlisäverojärjestelmästä annetun direktiivin 2006/112/EY 287 artiklasta poikkeava erityistoimenpide (EUVL L 252, 8.10.2018, s. 38).
               
               
                  
                     (18)
                  
                        Neuvoston täytäntöönpanopäätös (EU) 2018/1700, annettu 6 päivänä marraskuuta 2018, Slovenian tasavallalle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 287 artiklasta poikkeava erityistoimenpide annetun täytäntöönpanopäätöksen 2013/54/EU muuttamisesta (EUVL L 285, 13.11.2018, s. 78).
               
               
                  
                     (19)
                  
                        Neuvoston täytäntöönpanopäätös (EU) 2020/1260, annettu 4 päivänä syyskuuta 2020, luvan antamisesta Romanialle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä annetun täytäntöönpanopäätöksen (EU) 2017/1855 muuttamisesta (EUVL L 296, 10.9.2020, s. 1–3).
               
               
                  
                     (20)
                  
                        COM(2020) 103 final.
               
               
                  
                     (21)
                  
                        COM(2020) 312 final.
               
               
                  
                     (22)
                  
                        Neuvoston asetus (EU, Euratom) 2021/769, annettu 30 päivänä huhtikuuta 2021, arvonlisäverosta kertyvien omien varojen lopullisesta yhdenmukaisesta kantomenettelystä annetun asetuksen (ETY, Euratom) N:o 1553/89 muuttamisesta (EUVL L 165, 11.5.2021, s. 9–14).
               
               
                  
                     (23)
                  
                        EUVL L 347, 11.12.2006, s. 1.
               
               
                  
                     (24)
                  
                        Neuvoston päätös 2009/790/EY, tehty 20 päivänä lokakuuta 2009, luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä (EUVL L 283, 30.10.2009, s. 53–54).
               
               
                  
                     (25)
                  
                        Neuvoston täytäntöönpanopäätös (EU) 2018/1919, annettu 4 päivänä joulukuuta 2018, luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä tehdyn päätöksen 2009/790/EY muuttamisesta (EUVL L 311, 7.12.2018, s. 32).
               
               
                  
                     (26)
                  
                        Komission tiedonanto neuvostolle, Euroopan parlamentille, Euroopan talous- ja sosiaalikomitealle ja alueiden komitealle – ”Pienet ensin” – Eurooppalaisia pk-yrityksiä tukeva aloite (”Small Business Act”), Bryssel 25.6.2008, KOM(2008) 394 lopullinen. 
               
               
                  
                     (27)
                  
                        Neuvoston asetus (EU, Euratom) 2021/769, annettu 30 päivänä huhtikuuta 2021, arvonlisäverosta kertyvien omien varojen lopullisesta yhdenmukaisesta kantomenettelystä annetun asetuksen (ETY, Euratom) N:o 1553/89 muuttamisesta (EUVL L 165, 11.5.2021, s. 9–14).
               
               
                  
                     (28)
                  
                        Neuvoston direktiivi (EU) 2020/285, annettu 18 päivänä helmikuuta 2020, yhteisestä arvonlisäverojärjestelmästä annetun direktiivin 2006/112/EY muuttamisesta pienten yritysten erityisjärjestelmän osalta ja asetuksen (EU) N:o 904/2010 muuttamisesta pienten yritysten erityisjärjestelmän asianmukaisen soveltamisen valvomiseksi tehtävän hallinnollisen yhteistyön ja tietojenvaihdon osalta (EUVL L 62, 2.3.2020, s. 13–23).